和王適寒夜讀書
作者：蘇轍
朝代：宋

paragraphs: 久從市井役，百事廢不理。
感君讀書篇，惜此寒夜晷。
殷勤附燈燭，黽勉就圖史。
逡巡揖虞夏，汗漫馳劉李。
斯文家舊物，早歲夙從事。
一從慕羶腥，中棄如敝屣。
今夕亦何夕，忽如舊遊至。
終篇再三嘆，推枕不成寐。
人生無百年，所欲知有幾。
懸知未必得，奔走若趨市。
微言寄翰墨，開卷入心耳。
胡爲棄不收，所逐在難覬。